**2019ko AZAROAREN 25a**

# EMAKUMEAREN KONTRAKO INDARKERIA

# EZABATZEKO NAZIOARTEKO EGUNA

Gaur bezalako egun honetan, azaroak 25, eta kontuan harturik:

* Aurten, *Emakumearen kontrako diskriminazio era guztiak ezabatzeko Konbentzioaren (CEDAW)* 40. urtemuga ospatu dela, eta hitzaurrean esplizituki aitortzen duela artean ere badirela emakumeen kontrako bazterkeria nabarmenak eta bazterkeria horiek eskubideen berdintasun printzipioa urratzen dutela, bai eta giza duintasunaren errespetua ere.
* *Desgaitasuna duten Pertsonen Eskubideen gaineko Konbentzioaren* hitzaurreak (2008az geroztik, indarrean gure herrialdean) aitortzen duela desgaitasuna duten emakumeek eta neskatoek are arrisku handiagoa dutela, etxe barnean eta kanpoan, indarkeria, lesioak edo abusua, abandonua eta tratu zabarra, tratu txarrak edo esplotazioa pairatzeko.
* *Emakumeen kontrako indarkeriaren nahiz etxeko indarkeriaren prebentzioari eta haren kontrako borrokari buruzko Hitzarmena (*Europako Kontseilua)indarrean dagoela gure herrialdean, 2014tik hona.
* Garapen Jasangarrirako Helburuetako 5. helburuaren xedea dela emakumeen eta neskatoen kontrako bazterkeria mota oro bukatzea.
* Genero Indarkeriaren Estatu Itunak esplizituki berariazko neurriak hartzen dituela desgaitasuna duten emakumeen kontrako genero-indarkeriari aurre egiteko.

Horrenbestez, hori guztiak kontuan harturik, “CERMI Emakumeak” Fundazioak jendaurrean salatu nahi du zer-nolako atakan dauden desgaitasuna duten milaka emakume, bai gure herrialdean, bai mundu zabalean, edonolako genero-indarkeria pairatzearen ondorioz: hots, indarkeria ekonomikoa, laneko indarkeria, indarkeria instituzionala, indarkeria psikologikoa, indarkeria fisikoa, sexu indarkeria, indarkeria sinbolikoa…

Emakumeen kontrako indarkeria egiturazko indarkeria baita eta, batez ere, desgaitasuna duten emakumeak jotzen ditu gogorren. Horrenbestez, emakume baten erailketa bakoitza, kolpe bakoitza, genero-indarkeriaren ondorioz aurkezten den salaketa bakoitza estatu-afera da eta maila berean egin behar diote aurre botere publikoek.

Genero Indarkeriaren kontrako babes osorako neurriei buruzko abenduaren 28ko 1/2004 Lege Organikoa indarrean sartu eta hamabost urtera, egun, oraindik ere, ez ditugu sexuaren eta desgaitasunaren arabera bereizitako datuak; beraz, ezin jakin zein den desgaitasuna duten emakumeen kontrako genero-indarkeriaren prebalentzia. Izan ere, soilik dakigu desgaitasuna duten zenbat emakume hiltzen dituzten bikotekideek edo bikotekide ohiek urtero: guztira eraildako emakumeen %10, baina gure susmoa da ehuneko hori handiagoa dela, emakume haietako askok ez baitzuten desgaitasunaren akreditazio ofizialik.

Horrez gain, oraindik ere azpiegiturak ez dira inola ere irisgarriak desgaitasuna izanik indarkeria pairatu duten emakumeak artatzeko, eta bestalde, bere horretan dirau gure antolamendu juridikoak, jakinik ere Zigor Kodearen 156.2 artikuluak aintzat hartzen dituela lege-ahalmena aldatu zaien emakumeen antzutze behartuak, nahiz eta desgaitasuna duten pertsonen Nazio Batuetako Batzordeak berrikitan berretsi duen aipatu lege-agindua deuseztatzeko gomendioa.

Gauza askok eraginda atera gara plazara indarkeriaren kontrako egun honetan, hamaika eskakizun aldarrikatzeko:

- Emakumeen kontrako indarkeria-kontzeptua zabaldu beharra dago, gure Lege Integralean aurreikusita ez dauden bestelako indarkeria matxistak barne hartzeko, hala nola sexu-erasoak, sexu esplotaziorako salerosketa, antzutze behartuak eta abortu hertsatzaileak, zeinek debekaturik egon beharko bailukete, Nazio Batuen eta Istanbuleko Hitzarmenaren gomendioekin bat.

- Koordinazio-protokoloak bultzatu behar dira, indarkeria matxistari aurre egiten ari diren eragile nagusien artean: hau da, estatuko segurtasun kidegoak eta indarrak, gizarte eta osasun zerbitzuak, eta arloan espezializatuta dauden gizarte erakundeak. Puntu honetan, desgaitasunaren elkarte-mugimenduak, eta zehatzago, desgaitasuna duten emakumeen erakundeek, funtsezko laguntasun lana egin dezakete.

- Irisgarritasun unibertsala bermatu beharra dago genero-indarkeria pairatu duten emakumeei laguntzeko zentroetan, eta halaber, genero-indarkeriarako epaitegiak, genero-indarkeriaren aurkako kanpainak, informazio-foiletoak…, betiere Genero Indarkeriaren kontrako babes osorako neurriei buruzko Legean ezarritakoarekin bat.

- Prestakuntza-ekintzak garatu behar dira desgaitasuna duten emakumeen kontrako indarkeriaren arloan estatuko segurtasun kidego eta indarrentzat nahiz osasun eta gizarte zerbitzuentzat, emakume-biktima horiei behar bezalako arreta bermatze aldera.

- Genero-indarkeriari buruzko erregistro ofizial guztietan, desgaitasuna aintzat hartzen duen aldagaia sartu beharra dago.

- Inkesta handi bat egin beharra dago desgaitasuna duten neskato eta emakumeek pairatzen duten indarkeriaz, bai eta desgaitasuna duten pertsonen amek eta zaintzaileek pairatzen dutenaz ere; horrela, izan ere, biktimak babesteko eta bere onera ekartzeko egungo neurrien balorazioa eginen dugu, bai lege, administrazio eta politika orokorretako neurriena, bai berariazko neurriena, betiere behar bezala kontuan harturik bai arrisku zehatzak, bai zaurgarritasun-faktoreak, hala nola lege-ezgaikuntza, instituzionalizazioa, pobrezia, landatasuna, adina eta desgaitasun mota.

- Norberaren autonomia sustatzeko politika bat bultzatzea, diruz hornitua, desgaitasuna duten emakumeentzat, betiere mendekotasun egoeran dauden pertsonen autonomia sustatzeko eta laguntza emateko abenduaren 14ko 39/2006 Legearekin bat.

- Legez aitortu beharra dago desgaitasuna duten emakumeei -nahi dutenei- erabakiak hartzen laguntzeko eredua, eta behin betiko atzean utzi, ahalmen juridikoaren aldaketan oinarritutako eredua, oztopo gaindiezina baita beren eskubideak defenditzeko eta justizia eskuratzeko.

* Azken buruan, bete egin behar dira Genero Indarkeriaren kontrako Estatu Itunean jasota dauden neurri guztiak, betiere behar adina diru bideratuta, ituna egiazki gauzatzeko eta paper errea ez izateko.

EMAKUME AHALDUNDU, IKUSGAI ETA ASKOTARIKOOK OZEN ALDARRIKATU NAHI DUGU BADUGULA ESKUBIDEA INDARKERIARIK BATERE GABE BIZITZEKO!

Ezta bat gutxiago ere